স্টাডিতে ফিরে এলেন সূর্যশেখর। তিনি কোন কাজে দেরী করবার লোক নন। তার এখানকার ম্যানেজার নীলমাধব এ-বাড়িতেই থাকে - তাকে ডেকে পাঠালেন। নীলমাধব কর্তার তলব পেয়ে হাঁপাতে হাঁপাতে ছুটতে ছুটতে ঘরে এল। তাকে কাজটা ভাল করে বুঝিয়ে দিলেন সূর্যশেখর। শোরগোল না করে চুপচাপ কাজটা ভালভাবে সারতে হবে। না পারলে নীলমাধবের চাকরি তো যাবেই - আরও অনেক বিপদও হতে পারে। নীলমাধব মুখ নিচু করে মেঝের দিকে চোখ রেখে কাজটা কি তা শুনল। মনিবের চোখে চোখ রেখে তাকালে মনিবকে অসম্মান দেখানো হয়। তারপর মেঝের দিকে চোখ রেখেই বলল, আজ্ঞে কর্তা, আপনার হুকুম তামিল হবে। আমাকে শুধু কয়েকটা দিন সময় দিন।